钦定古今图书集成/明伦汇编/闺媛典/第006卷 > 《石城乐〈五曲〉》
## 钦定古今图书集成/明伦汇编/闺媛典/第006卷 > 《石城乐〈五曲〉》

《唐书乐志》曰：“《石城乐》者，宋臧质所作也。石城在竟陵，质尝为竟陵郡，于城上眺瞩，见群少年歌谣通畅，因作此曲。” 《古今乐录》曰：“旧舞十六人。”

生长石城下，开窗对城楼。城中诸少年，出入见依投。
阳春百花生，摘插环髻前。捥指蹋忘愁，相与及盛年。
布帆百馀幅，环环在江津。执手双泪落，何时见欢还。
大艑载三千，渐水丈五馀。水高不得渡，与欢合生居。
闻欢远行去，相送方山亭。风吹黄蘗藩，恶闻苦篱声。